《题胡将军虞山秋猎图》
唐代·李质

虎头将军人中英，六年总制南州城。蛮烟扫尽民安堵，闲来训练三厢兵。

是时天高秋色晶，元戎小队临郊坰。出奇应变有成算，长围蹴踏虞山平。

挥戈日回羲和驭，饮马水落黄芦汀。西猰逐兽奔流星，落羽电掣辽东鹰。

妖狐狡兔何足顾，等閒刺虎屠长鲸。争誇得隽笳鼓清，抚剑叱吒风云生。

旌旗归来日未落，毛血满载驼峰腥。分甘设宴享多士，雄吞直欲杯沧溟。

将军文武能兼并，十年从事天王征。定功行赏协舆论，遐荒重镇须老成。

花村月夜犬不吠，闾阎歌颂腾欢声。左参好事驰令名，题诗作画扬芳旌。

观风万一言采择，写入麒麟垂汗青。

作者简介：（?—823）唐人。始为汴州节度使牙将，尝以计诛李齐，迎韩充镇汴。终金吾将军。